**Informatīvais ziņojums par finansiālā nodrošinājuma nepieciešamību Lauku atbalsta dienesta informācijas sistēmu izmaiņām un attīstībai**

## Ievads

Zemkopības ministrija iesniedz izskatīšanai Ministru kabinetā informatīvo ziņojumu par finansiālā nodrošinājuma nepieciešamību Lauku atbalsta dienesta informācijas sistēmu uzturēšanai un attīstībai (turpmāk – informatīvais ziņojums), lai informētu Ministru kabinetu par:

1) nepieciešamajām izmaiņām un ieguldījumiem Zemkopības ministrijas Lauku atbalsta dienesta informācijas sistēmu atbilstoši ES padomes regulās Nr. 1306/2013, Nr. 1305/2013 un Nr. 1307/2013 no jauna iekļautajām vai grozītajām prasībām (t.sk. prasībai no 2016. gada 16. oktobra informācijas sistēmu drošību sertificē atbilstīgi Starptautiskās Standartizācijas organizācijas standartam ISO 27001: Informācijas drošības pārvaldības sistēmas)

2) papildus nepieciešamo finansējumu, lai nodrošinātu atbilstošu Lauku atbalsta dienesta informācijas sistēmu nepārtrauktu uzturēšanu un pielāgošanu likumdošanas izmaiņām.

Zemkopības ministrija informē, ka naudas līdzekļi Lauku atbalsta dienestam (turpmāk – LAD) nepieciešami jau 2017. gadā, lai varētu nodrošināt kopējās lauksaimniecības politikas atbalsta maksājumu administrēšanu un izmaksu Latvijā, tam pielāgojot LAD informācijas sistēmu (turpmāk – LAD IS). Tā kā LAD IS uzturēšana un attīstība ir nepārtraukts process, naudas līdzekļi to uzturēšanai un sistēmas elementu izmaiņām ir jāparedz arī 2018., 2019. un 2020.gadā.

1. Zemkopības ministrijas Lauku atbalsta dienesta informācijas sistēmas **apraksts**

LAD IS darbības mērķis ir nodrošināt ES fondu - Eiropas lauksaimniecības garantiju fonda (ELGF), Eiropas Lauksaimniecības Fonda lauku attīstībai (ELFLA), un Eiropas jūrlietu un zivsaimniecības fonda (EJZF) atbalsta pasākumu administrēšanu un atbalsta izmaksu. LAD IS ir izveidota saskaņā ar virkni Eiropas Komisijas regulu un tās veiksmīga darbība ir viens no galvenajiem priekšnosacījumiem ES atbalsta maksājumu saņemšanai lauksaimniecībā, lauku uzņēmējdarbībā, mežsaimniecībā, zivsaimniecībā un citās nozarēs.

LAD IS klientu saskarni elektroniskā pieteikšanās sistēmā (turpmāk - EPS) lieto vairāk nekā 72 000 lietotāju. LAD IS nodrošināja ES un valsts atbalsta maksājumu administrēšanu un izmaksas 2,9 miljardu *euro* apmērā iepriekšējā plānošanas periodā no 2004.-2013. gadam. Kārtējā ES fondu plānošanas periodā no 2014.-2020. gadam paredzēts administrēt un izmaksāt 3,2 miljardi *euro*. Katru gadu LAD administrē un veic izmaksas vairāk nekā 500 miljoni *euro* apmērā.

Līdz šim LAD IS ir augsti novērtēts Latvijā, kā arī starptautiski. 2015.gadā LAD saņēma 2.vietu par EPS Apvienoto Nāciju Organizācijas (ANO) konkursā „Apvienoto Nāciju Organizācijas Publisko pakalpojumu balva 2015” („2015 United Nations Public Service Award”) kategorijā „Publisko pakalpojumu pieejamības veicināšana informācijas laikmetā” ("Promoting Whole of Government Approaches in the Information Age”). Šis ir ļoti augsts novērtējums, Latvijā balvu par sniegtajiem pakalpojumiem kāda no valsts iestādēm saņem pirmo reizi.

LAD IS lieto vairāk kā 900 lietotāji, arī ārējie lietotāji: Valsts ieņēmumu dienests (VID), pašvaldības, Valsts darba inspekcija (VDI), Nodarbinātības valsts aģentūra (NVA), Latvijas lauku konsultāciju un izglītības centra (LLKC) konsultanti, degvielas tirgotāji u.c.

LAD IS ir izstrādātas saskarnes ar ārējām sistēmām, kas nodrošina to, ka no LAD klientiem netiek pieprasīta informācija, kuru ir iespējams iegūt no citām valsts informācijas sistēmām. LAD IS notiek datu apmaiņa ar:

* PMLP Iedzīvotāju reģistru
* Uzņēmumu reģistru
* VID informācijas sistēmām
* Nekustamā īpašuma valsts kadastra informācijas sistēmu
* VRAA uzturētās informācijas sistēmas
* ZM nozares informācijas sistēmām (LDC dzīvnieku reģistrs u.c.)
* IM Sodu reģistru
* u.c.

LAD IS realizēta divu un trīs līmeņu arhitektūrā. Tā veidota kā centralizēts risinājums, informācija no reģioniem apkopota centrālajā datu bāzē ar WEB lietojumu.

Tehnoloģiski sistēmas balstās primāri uz Oracle, Java, Ruby on Rails un Esri tehnoloģijām. Integrētās administrēšanas un kontroles sistēmas (turpmāk – IAKS) aplikācija darbojas uz Oracle AS, izmantojot klāsterī saslēgtu Oracle RDBMS, datu noliktavas risinājumam tiek izmantots Oracle Discoverer / BI un atsevišķa Oracle datubāze. IAKS aplikācija ir izstrādāta, izmantojot BC4J pielāgotu izstrādes ietvaru.

LAD IS realizēts uz ESRI tehnoloģijām balstīts ģeogrāfisko datu sagatavošanas, uzturēšanas un publicēšanas risinājums LRĢIS (tehnoloģijas: ArcGIS Server, ArcSDE, ArcGIS Desktop ArcEditor, ArcGIS Mobile) un integrēts ar IAKS un EPS. EPS ir sistēmas publiskā daļa (e-pakalpojumu sistēma), kas ir pieejama LAD klientiem pieteikumu elektroniskai iesniegšanai (gan teksta, gan ģeogrāfisko datu) un informācijas apmaiņai, Tā izstrādāta izmantojot Ruby on Rails izstrādes ietvaru, ArcGis server un Oracle datu AIX, Oracle, ArcGIS, RISC un Intel serveri, IBM datu glabātuves.

Saskaņā ar Komisijas deleģētās regulas (ES) Nr. 907/2014[[1]](#footnote-2) I pielikuma „Akreditācijas kritēriji” prasībām no 2016. gada 16. oktobra informācijas sistēmu drošību sertificē atbilstīgi Starptautiskās Standartizācijas organizācijas standartam ISO 27001: “Informācijas drošības pārvaldības sistēmas.” 2014.gadā LAD informācijas sistēma tika atbilstoši sertificēta. Šis sertifikāts tiek atbilstoši uzturēts.

1. Zemkopības ministrijas Lauku atbalsta dienesta informācijas sistēmu **uzturēšana un attīstība**

Latvijai ir pilnā mērā jānodrošina LAD IS uzturēšana un jāveic jaunu sistēmas elementu izstrāde vai izmaiņas saskaņā ar ES noteikto regulējumu un grozījumiem tajos, lai ik gadu noadministrētu un lauksaimniekiem pilnā apjomā un savlaicīgi izmaksātu ES un valsts atbalsta pasākumu maksājumus. Ik gadu LAD IS ir jāpapildina ar jaunām IS daļām vai arī esošās daļas ir modificējamas, lai nodrošinātu to funkcionalitāti atbilstoši jaunajām regulu prasībām.

Atbalsta maksājumi dažādu pasākumu veidā ir svarīgi gan lauksaimniekiem, gan arī Latvijas ekonomikai kopumā, jo uzlabo lauku saimniecību ienākumus un ierobežo ienākumu atšķirības, uzlabo lauksaimniecības nozares konkurētspēju, atlīdzina ražošanas grūtības, lai zemes apsaimniekošana netiktu pārtraukta, garantē ilgtspējīgāku ražošanas praksi un ieguldījumu vides saglabāšanā, atbalsta nodarbinātību lauku apvidos un sekmē ekonomikas dažādību.

Tāpat turpinās arī kopējās lauksaimniecības politikas (turpmāk – KLP) vienkāršošanas process, kas pirmkārt ir orientēts uz lauksaimniekiem, tādēļ paredz veikt virkni uzlabojumu un izmaiņas ELGF un ELFLA pasākumu administrēšanas sistēmā. Pasākumi, saskaņā ar Eiropas Komisijas regulu nosacījumiem, ir obligāti izpildāmi un saistoši akreditētajām maksājumu aģentūrām. Līdz ar to, LAD ir regulāri jāievieš būtiskas izmaiņas informācijas sistēmās, kuru īstenošanai ir nepieciešams papildus finansējums.

Tādā veidā LAD ir ieviesis sākotnējo iesniegumu izvērtēšanas jeb priekškontroļu sistēmu saskaņā ar Komisijas īstenošanas regulu Nr.809/2014[[2]](#footnote-3) (turpmāk – regula Nr.809/2014) un attīsta ģeotelpisko iesniegumu sistēmu (EPS), kas Latvijā deva iespēju no 2016.gada informēt lauksaimniekus par iesniegumos pieļautajām pārdeklarēšanas un dubultās deklarēšanas kļūdām, tādējādi vairākiem tūkstošiem lauksaimnieku tika sniegta iespēja precizēt iesniegumus un izvairīties no sankciju piemērošanas, pilnveidots arī kontroļu atlases process. Minētie vienkāršošanas pasākumi tika īstenoti LAD rīcībā esošā finansējuma ietvaros.

Saskaņā ar Komisijas īstenošanas regulas Nr.809/2014 17.panta 2.punktu LAD būs jānodrošina, ka no 2018.gada ģeotelpiskā atbalsta pieteikuma iesniegšana ir pieejama visiem atbalsta pretendentiem, tas nozīmē, ka LAD ir jāturpina darbs pie LAD IS attīstīšanas un kapacitātes nodrošināšanas. Tāpat, regula Nr.809/2014 un EK vadlīnijas “Guidance Document on Control and Penalty rules ir Rural Development” ieviesa būtiskas izmaiņas pārbaužu uz vietas veikšanas kārtībā, un līdz ar to arī izmaiņas atlases algoritmā, atskaitēs EK un kontroles ziņojumā.

Turpinot KLP vienkāršošanas procesu, 2017.gadā notiek aktīvs darbs un priekšlikumu sniegšana ES regulu prasību vienkāršošanai. Ir sagatavots tā saucamais Omnibus priekšlikums[[3]](#footnote-4), kas paredz no 2018.gada vienkāršot tādus KLP pasākumu kā atbalsts jaunajiem lauksaimniekiem, aktīva lauksaimnieka piemērošanas nosacījums, ilggadīgo zālāju definīcijas pārskatīšana un pielāgošana dalībvalstu nacionālajām vajadzībām. Tāpat ir paredzēta iespēja, ka turpmāk dalībvalstis katru gadu varēs pārskatīt brīvprātīgi saistītā atbalsta saņemšanas nosacījumus, kas nozīmē, ka būs nepieciešamība katru gadu pielāgot LAD IS un IAKS.

2017.gada februārī ir stājusies spēkā Komisijas deleģētā regula Nr.2017/723[[4]](#footnote-5), kas paredz jau attiecībā uz 2017.gada atbalsta iesniegumiem mainīt zaļināšanas maksājuma aprēķina metodi, līdz ar to ir jāveic izmaiņas IAKS. Tāpat, ir jāturpina pilnveidot LAD IS un IAKS, lai samazinātu administratīvo sodu gadījumos, kad netiek izpildītas zaļināšanas maksājuma kultūraugu dažādošanas noteiktas prasības, precizētu nosacījumus par administratīvo sodu piemērošanu, ja pārkāpumus konstatē attiecībā uz potenciāli atbalsttiesīgajiem dzīvniekiem, un jāparedz lineāru administratīvā soda apmēra noteikšanas kārtību attiecībā uz platību pārdeklarēšanu, piesakoties noteiktu platībmaksājumu atbalstam.

Lai nodrošinātu godīgu un likumīgu atbalsta izmaksu, ir paredzēta virkne jaunu prasību nacionālajā likumdošanā, lai saskaņā ar regulas Nr.1306/2013[[5]](#footnote-6) 60.pantu, kas paredz piemērot apiešanas klauzulu, novērstu atbalsta nosacījumu apiešanas un krāpšanās gadījumus. Savukārt, lai noadministrētu šīs prasības ir jāveic izmaiņas LAD IS un IAKS, piem., jāizveido jauni kultūru kodi, jāparedz sistēmas algoritms, kas nosaka papuves īpatsvaru lauksaimnieka kopējā deklarētā platībā, jāparedz jauns kontroles un aprēķina mehānisms par kartupeļu, labības un lopbarības sēklu minimālo iegūstamo apjomu no viena hektāra izpildes rādītāja noteikšanai.

Lai nodrošinātu pasākuma *"Natura 2000 un Ūdens pamatdirektīvas maksājumi" aktivitāti “Kompensācijas maksājums par Natura 2000 meža teritorijām”* atbilstošu administrēšanu saskaņā ar saskaņā ar regulas Nr.1305/2013[[6]](#footnote-7) 30.pantu un regulas Nr.809/2014 17.pantu[[7]](#footnote-8), LAD nepieciešams nodrošināt atbalsta pretendentu iesniegumu elektronisku administrēšanu, tādejādi nodrošinot atbalsta pretendentiem pieejamu atbalsttiesīgo teritoriju atspoguļojumu digitālā veidā un mazinot kļūdu rašanās iespēju, kas saistītas ar dažādu kartogrāfisko materiālu esamību valsts pārvaldes iestāžu rīcībā (*īpaši aizsargājamās dabas teritorijas zonējums, tā izmaiņas meža valsts reģistrā pieejamās tekstuālās un kadastra kartes)*.

Tāpat nepieciešams veikt izmaiņas LAD IS saistībā ar pasākuma *“Bioloģiskā lauksaimniecība”* nosacījumu izmaiņām sertifikācijas kārtības noteikumos un pasākuma atbalsta saņemšanas nosacījumos, lai nodrošinātu atbilstošu atbalsta maksājumu iesniegumu administrēšanu un savlaicīgu atbalsta maksājumu izmaksāšanu atbilstošai regulas Nr.1305/2013 29.panta īstenošanai.

EK ir ierosinājusi grozījumus regulas Nr.809/2014 attiecībā uz kontroļu veikšanas kārtību pasākumiem, kas nav saistīti ar platībām un dzīvniekiem, paredzot izmaiņas administratīvo pārbaužu nosacījumos, izmaiņas algoritmā atbalsta pretendentu atlasei pārbaudēm uz vietas, kā arī izmaiņas skar kontroles ziņojumu un atskaišu sagatavošanas kārtību Eiropas Komisijai. Lai nodrošinātu pasākumu atbilstīgu administrēšanu, LAD nepieciešams veikt izmaiņas LAD IS atbilstoši Regulas Nr.809/2014  ietvertajiem izmaiņu nosacījumiem.

Ar 2017.gada 1. augustu sāks darboties jauna reformēta skolas atbalsta shēma, kas apvienos shēmas “Skolas piens” un “Skolas auglis” un atbalsta piešķiršana un administrēšana tiks veikta saskaņā ar Komisijas īstenošanas regulu Nr. 2017/39[[8]](#footnote-9) un Komisijas deleģēto regulu Nr 2017/40[[9]](#footnote-10). Jaunā atbalsta sistēma paredz no jauna izveidot produktu piegādātāju un atbalsta pretendentu vienošanās platformu, produktu izdales tiesību sistēmas ieviešanu, iesniegumu apstrādes sistēmu.

Visas šīs izmaiņas atstās būtisku ietekmi uz LAD IS, jo ir nepieciešamas izmaiņas pieteikumu administrēšanas, gan aprēķinu veikšanas, gan finanšu uzskaites moduļos.

Nodrošinot minētās izmaiņas, Latvijai būs iespējams korekti un savlaicīgi veikt ELGF, ELFLA un EJZF atbalsta pasākumu administrēšanu un izmaksu, saņemot atpakaļ no Eiropas Komisijas ELGF un ELFLA ES līdzfinansējuma daļu, kas ikgadēji nodrošina to, ka Latvijas valsts budžetā tiek atgriezts finansējums vairāk nekā 80 % no lauksaimniekiem izmaksātā finansējuma apjoma dažādos atbalsta maksājumos. Šie atbalsta maksājumi dažādu pasākumu un projektu veidā nodrošina nozares izaugsmi un konkurētspēju, veicina produktivitātes un ražošanas apjomu pieaugumu, tai pašā laikā uzlabojot vides un lauku ainavu, palielinot dzīves kvalitāti lauku apvidos un dažādojot lauku ekonomiku, rezultātā fokusējoties uz pievienotās vērtības radīšanu (t.i., droša un augsta kvalitātes pārtika konkurētspējīgā ES tirgū), tāpēc jo īpaši svarīga Latvijas ekonomikai kopumā.

Lai veiktu augstākminēto izmaiņu integrēšanu LAD IS ir nepieciešami papildus līdzekļi 119 984*euro* apmērā 2017.gadā un 199 940 *euro* apmērā 2018., 2019. un 2020.gadā.

Šie līdzekļi nodrošinās iespēju izstrādāt jaunus LAD IS moduļus vai veiktu izmaiņas esošajos un veikt nepārtrauktu to attīstību un uzturēšanu, tostarp nepieciešams:

* pārveidot un mainīt aprēķinu algoritmu tiešo maksājumu atbalsta pieteikumu datu apstrādes modulim, kas nodrošina atbalsta pieteikumu datu uzturēšanu: uzkrāšanu, apstrādi, atbalsta aprēķināšanu un pārskatu sagatavošanu. Ņemot vērā jauno EK deleģēto aktu 2017/723[[10]](#footnote-11), kas paredz mainīt zaļināšanas prasību izpildes kontroles kārtību, vēsturisko uzskaiti, aprēķinu moduli un sankciju aprēķināšanas un piemērošanas kārtību. Izmaiņas administrēšanas sistēmā veicamas saistībā ar Nr.1306/2013 60.panta ieviešanu, lai nodrošinātu papuvju īpatsvara ievērošanu bioloģiskajās saimniecībās un attiecīgu kontroles mehānismu iestrādi pareizai pieteikumu noadministrēšanai.
* saistībā ar obligātu ģeotelpisko iesniegumu sistēmas ieviešanu ar 2018. gadu, saskaņā ar īstenošanas regulas 809/2014 17. panta 2. punktu, nepieciešams pilnībā digitalizēt iesniegumu informāciju un mainīt kontroļu moduļa funkcionalitāti, kas nodrošinās pāreju uz mobilajām kontrolēm, jo vairs nepastāvēs pieteikumi un kartogrāfiskais materiāls papīra formātā;
* izveidot vēsturisko pārkāpumu uzskaites mehānismu, lai varētu veikt pēc uzraudzības kontroles saskaņā ar Komisijas īstenošanas regulas 2016/1394[[11]](#footnote-12) paredzēto kārtību:
* izveidot jaunu datu slāni par Natura 2000 teritorijām lauku reģistra Ģeogrāfiskās informācijas sistēmā (GIS), kas nodrošina ģeogrāfisko un teksta informāciju atbalsta administrēšanai, un nepieciešama atbilstošu kontroles pasākumu izstrāde IAKS sistēmā;
* izveidot jaunu ilggadīgo zālāju datu slāni, lai nodrošinātu atbilstību noteiktajām prasībām ES regulā 1307/2013[[12]](#footnote-13) un Komisijas sniegtajiem skaidrojumiem vadlīnijās par ilggadīgo zālāju saglabāšanas nosacījumu piemērošanu;
* jānodrošina iepriekšminēto sankciju aprēķināšanas moduļu sasaiste ar maksājumu informācijas sistēmas (MIS) sankciju ieturēšanas algoritmu. MIS nodrošina maksājumu procesa administrēšanu, kontroli un pārskatu sagatavošanu ES;
* jānodrošina iepriekšminēto sankciju aprēķināšanas moduļu sasaiste ar X-tabulu moduli, kas apkopo datus par maksājumiem. X-tabula ir paziņošanas sistēma Eiropas Komisijai, kas ietver arī sankciju un kontroļu ziņošanu, un kuras mērķis ir sistemātiska un prasībām atbilstošu pārskatu sniegšana EK par ELFLA un ELGF naudas izlietojumu;
* jāpārveido datu noliktava balstoties uz Oracle Business Intelligence datu bāžu vadības sistēmu, jo šobrīd tā ir balstīta uz Oracle DWH versiju, kurai vairs nenodrošina atbalstu un sistēmas atjaunināšanu. Datu noliktava nodrošina datu apkopošanu no dažādām informācijas sistēmām, apstrādājot un sagatavojot datus analīzei piemērotā veidā;
* jāizveido jauna apvienoto skolas shēmu (par augļu, dārzeņu un piena piegādi izglītības iestādēm) atbalsta pieteikumu sistēma, jāizveido produktu piegādātāju un atbalsta pretendentu vienošanās platformu, produktu izdales tiesību sistēmas ieviešanu, iesniegumu apstrādes sistēmu un tiesību un atbalsta aprēķina algoritms.
* veikt izmaiņas turpmākajos gados, lai ieviestu Padomes un Parlamenta regulā Nr. 1307/2013 plānotos grozījumus (tā saucamās Omnibus regulas ietvaros) attiecībā uz lauksaimniecības zemes, aramzemes un ilggadīgo zālāju definīciju piemērošanu un statusa noteikšanu GIS sistēmā;
* veikt izmaiņas turpmākajos gados, lai ieviestu izmaiņas tiešo maksājumu pasākumā par klimatam un videi labvēlīgu lauksaimniecības praksi jeb zaļināšanas maksājuma piemērošanas un administrēšanas kārtībā. Šobrīd deleģētās regulas Nr. 639/2014 grozījumu projekts, kas paredz ieviest zaļināšanas maksājuma izmaiņas, tiek izskatīts Eiropas Parlamentā un tuvāko mēnešu laikā paredzams, ka tas tiks apstiprināts un stāsies spēkā;
* veikt izmaiņas tiešo maksājumu pasākumos un īstenošanas kārtībā, par kuriem šobrīd notiek diskusijas KLP vienkāršošanas procesa ietvaros, tostarp paredzamas izmaiņas Maksājumu informācijas sistēmā dēļ izmaiņām finanšu disciplīnas piemērošanā un neizmantoto krīzes rezerves līdzekļu atmaksāšanas kārtībā, nepamatoti izmaksātu atbalsta līdzekļu atgūšanas kārtībā, sankciju piemērošanas kārtībā par dzīvnieku atbalsta pasākumiem paredzētas izmaiņa, tās saskaņojot starp dažādiem pasākumiem, izmaiņas paredzētas arī GIS jeb lauku reģistra ikgadējās aktualizēšanas kārtībā un pārbaudēs attiecībā uz nelielu izmaiņu reģistrēšanu, retroaktīvu sankciju piemērošanas kārtībā paredzamas izmaiņas, paredzēts mainīt zaļināšanas maksājuma sankciju piemērošanas kārtību, veidojot to proporcionālāku neatbilstībām, kā arī notiek diskusija par izmaiņām maksājumu samazinājuma, saistītā atbalsta piemērošanā, kas radīs nepieciešamību veikt izmaiņas LAD IS.

LAD vidēji katru gadu IS pakalpojumu izdevumi ir 954 618 euro, tai skaitā: uzturēšanas izdevumi ir 524 765 euro (visu kategoriju problēmu apstrāde – reaģēšana uz pieteiktiem problēmu pieteikumiem, to saskaņošana, konsultāciju sniegšana, problēmu novēršana, mazo izmaiņu realizācija, kur vienas izmaiņas realizācijas apjoms nepārsniedz 8 stundas, konsultāciju sniegšana par Produkcijas un Testa vižu datu bāzu administrēšanu un problēmu novēršanu, dokumentācijas aktualizēšana - uzturēti aktuāli moduļu funkcionālie projektējumi un lietotāju rokasgrāmatas un citi ar LAD IS pārvaldību saistīti pakalpojumi), IS licenču uzturēšana un atbalsts ir 429 853 euro

2013.gadā LAD ir noslēdzis līgumu ar SIA “Autentica” (reģistrācijas nr. 40003989378) par LAD IS papildināšanu un uzturēšanu, kurā paredzēta kārtība LAD IS nepieciešamo izmaiņu pasūtīšanai un piegādei. Līguma termiņš ir 5.gadi.

Līgumā ir noteikts, ka LAD IS papildināšanas darbi tiek veikti, Pasūtītājam un Izpildītājam atsevišķi vienojoties par katru Pasūtījumu. Katrā atsevišķā Pasūtījumā tiek aprakstīts veicamo darbu saturs un apjoms, izpildes termiņš, līgumcena, LAD IS papildināšanas rezultāti (nodevumi), tehniskās prasības, Pasūtītāja piegādes sfēra, kā arī citi noteikumi un nosacījumi. Katra atsevišķā Pasūtījuma izpildes līgumcena tiek saskaņota, pusēm iepriekš vienojoties. LAD IS izstrādē izmanto Iteratīvo pārvaldības metodiku (Agile)[[13]](#footnote-14).

Saskaņā ar VARAM Informatīvo ziņojumu „Par Eiropas Savienības politiku instrumentu un pārējo ārvalstu finanšu palīdzības līdzekļu ietvaros izveidoto informācijas un komunikācijas tehnoloģiju sistēmu uzturēšanai nepieciešamo valsts budžeta finansējumu 2017. - 2019.gadam” *(Ministru kabineta  2016. gada 18. augusta ārkārtas sēdes protokols Nr. 41*) noteikts, ka “Atbilstoši VARAM rīcībā esošajai metodiskajai informācijai specializētās programmatūras uzturēšanas izdevumu optimālais apjoms viena gada laikā var sastādīt līdz 12 % no attiecīgās programmatūras izstrādes izmaksām. Savukārt, ja specializētā programmatūra tika izstrādāta sistēmai ar starpsistēmu integrācijas saskarni (programmsaskarni), kuru izmanto citas sistēmas, vai ar publisko lietotāju saskarni, tad attiecīgās programmatūras uzturēšanas izdevumu apjoms viena gada laikā var sastādīt līdz 15 % vai 20 % (attiecīgi)”. LAD IS atbilst kritērijiem, kuri norāda, ka LAD IS uzturēšanas izdevumi var sastādīt 20% no programmas izstrādes izmaksām.

Ņemot vērā iepriekš minēto, LAD IS uzturēšanai nepieciešami papildus līdzekļi 2017.gadā ir 119 984 *euro*, kā arī 2018, 2019. un 2020.gadā 199 940 *euro* apmērā ik gadu.

## Iespējamās sekas un riski

Ja LAD IS uzturēšanai netiks paredzēti papildus līdzekļi, tad pastāv risks neizpildīt ES padomes regulu 1306/2013, Nr. 1305/2013 un Nr. 1307/2013 noteiktajām prasības, kas var apdraudēt tādu ES fondu kā ELFLA, ELGF un EJZF finansējuma apguvi vai šī finansējuma pārtraukšanu, jo var būt neizpildītas ES prasības attiecībā uz informācijas sistēmu drošību. Ja LAD IS uzturēšanai tiks novirzīti līdzekļi no citām LAD uzturēšanas pozīcijām, tad LAD var neizpildīt citas ES maksājumu aģentūru akreditācijas prasības. Tas nozīmē, ka neparedzot papildus finansējumu LAD IS uzturēšanai, var būt apdraudēta ELGF, ELFLA un EJZF apguve Latvijā ikgadēji vairāk kā 500 miljoni *euro*, kā arī nozīmētu vairāk kā 200 miljoni *euro* nesaņemto EK līdzekļu Latvijas budžeta ieņēmumos.

Saskaņā ar regulas Nr.1306/2013 41. pantu, ja Eiropas Komisija konstatē, ka izdevumus veikušas struktūras, kas nav akreditētas maksājumu aģentūras, ka nav ievēroti Savienības tiesību aktos noteiktie maksājumu termiņi vai maksimālie finansējuma apjomi vai izdevumi citādi nav veikti atbilstīgi Savienības noteikumiem, Komisija var samazināt vai uz laiku apturēt mēneša maksājumus vai starpmaksājumus Latvijai – kas var sastādīt  līdz 70 miljoni *euro* mēnesī.

LAD akreditāciju piešķir, vērtējot resursu pieejamību (t.sk. arī IT sistēmu resursus), to vērtē arī ārējās sertifikācijas iestādes savos gada ziņojumos (šobrīd - KPMG). Akreditācijas kritēriji ir atrunāti EK regulas Nr. 907/2014 I pielikumā. Atsevišķs kritērijs ir ELGF un ELFLA administrēšanai izveidotās IS un šo IT sistēmu drošība, kas tieši saistīta ar IAKS un ģeogrāfisko informācijas sistēmu (ĢIS) attīstību.

Saskaņā ar regulas Nr.1306/2013 52.pantu EK novērtē summas, kas izslēdzamas no finansējuma, pamatojoties uz administrēšanas procesu (t.sk. arī LAD IS) neatbilstības nopietnību. EK pamato finansējuma nepiešķiršanu, nosakot nepamatoti iztērētās summas, kā arī var piemērot ekstrapolētas vai vienotas likmes korekcijas. EK savos auditos var aprēķināt līdz pat 25% vienotas likmes finanšu korekciju, kas rada valstij nozīmīgus budžeta zaudējumus - līdz pat 50 miljoni *euro*.

## Turpmākā rīcība

LAD IT sistēmu uzlabošanai un uzturēšanai 2017. gadam nepieciešams finansējums 119 984 *euro*, kā arī 2018.-2020. gadam papildus kopsummā nepieciešami 599 820 *euro*.

Lai nodrošinātu LAD IS uzturēšanu un efektīvu, uz klientu vērstu LAD IS darbību:

1. Finanšu ministrijai no valsts budžeta programmas 02.00.00 “Līdzekļi neparedzētiem gadījumiem” piešķirt Zemkopības ministrijai (Lauku atbalsta dienestam) 119 984*euro*, lai nodrošinātu Lauku atbalsta dienesta informācijas sistēmas izmaiņas un uzturēšanu.
2. Finanšu ministrijai palielināt Zemkopības ministrijas bāzes izdevumus 2018., 2019. un 2020. gadam 199 940 *euro* apmērā ik gadu budžeta apakšprogrammā 21.02.00 „Sabiedriskā finansējuma administrēšana un valsts uzraudzība lauksaimniecībā”, lai nodrošinātu Lauku atbalsta dienesta informācijas sistēmas izmaiņas, uzturēšanu un attīstību.

Detalizēts nepieciešamā papildus finansējuma aprēķins ir sniegts 1. un 2.pielikumā.

Piešķirot nepieciešamo summu prioritāro KLP pasākumu ieviešanai tiks ELGF un ELFLA pasākumu maksājumi Latvijā kopējā summā vairāk nekā 3 miljardi *euro* 2014-2020 plānošanas periodā un katru gadu vidēji 500 miljoni *euro* vairāk nekā 72 tūkstošiem saņēmējiem.

Zemkopības ministrs J.Dūklavs

1. Komisijas Deleģētā regula (ES) Nr. 907/2014 ( 2014. gada 11. marts), ar ko papildina Eiropas Parlamenta un Padomes Regulu (ES) Nr. 1306/2013 attiecībā uz maksājumu aģentūrām un citām iestādēm, finanšu pārvaldību, grāmatojumu noskaidrošanu, nodrošinājumu un *euro* izmantošanu [↑](#footnote-ref-2)
2. Komisijas Īstenošanas regula (ES) Nr. 809/2014 ( 2014. gada 17. jūlijs ), ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz integrēto administrācijas un kontroles sistēmu, lauku attīstības pasākumiem un savstarpējo atbilstību [↑](#footnote-ref-3)
3. Priekšlikumu – Eiropas Parlamenta un Padomes Regulai par finanšu noteikumiem, ko piemēro Savienības vispārējam budžetam, un ar ko groza Eiropas Parlamenta un Padomes Regulu (EK) Nr. 2012/2002, Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1305/2013, (ES) Nr. 1306/2013, (ES) Nr. 1307/2013, (ES) Nr. 1308/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un (ES) Nr. 652/2014 un Eiropas Parlamenta un Padomes Lēmumu Nr. 541/2014/ES (Omnibus priekšlikums) [↑](#footnote-ref-4)
4. Komisijas Deleģētā regula (ES) 2017/723 (2017. gada 16. februāris), ar kuru groza Deleģēto regulu (ES) Nr. 640/2014, ar ko papildina Eiropas Parlamenta un Padomes Regulu (ES) Nr. 1306/2013 attiecībā uz integrēto administrācijas un kontroles sistēmu, maksājumu atteikšanas vai atsaukšanas nosacījumiem un administratīvajiem sodiem, kas piemērojami tiešo maksājumu, lauku attīstības atbalsta un savstarpējās atbilstības kontekstā [↑](#footnote-ref-5)
5. Eiropas Parlamenta un Padomes Regula (ES) Nr. 1306/2013 ( 2013. gada 17. decembris ) par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu [↑](#footnote-ref-6)
6. Eiropas Parlamenta un Padomes Regula Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA) un ar ko atceļ Padomes Regulu (EK) Nr.1698/2005. [↑](#footnote-ref-7)
7. KOMISIJAS ĪSTENOŠANAS REGULA (ES) Nr. 809/2014 (2014. gada 17. jūlijs), ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz integrēto administrācijas un kontroles sistēmu, lauku attīstības pasākumiem un savstarpējo atbilstību [↑](#footnote-ref-8)
8. **Komisijas Īstenošanas regula (ES) 2017/39 (2016. gada 3. novembris) par to, kā Eiropas Parlamenta un Padomes Regulu (ES) Nr. 1308/2013 piemērot attiecībā uz Savienības atbalstu izglītības iestāžu apgādei ar augļiem un dārzeņiem, banāniem un pienu** [↑](#footnote-ref-9)
9. Komisijas Deleģētā regula (ES) 2017/40 (2016. gada 3. novembris), ar ko Eiropas Parlamenta un Padomes Regulu (ES) Nr. 1308/2013 papildina attiecībā uz Savienības atbalstu izglītības iestāžu apgādei ar augļiem un dārzeņiem, banāniem un pienu un groza Komisijas Deleģēto regulu (ES) Nr. 907/2014 [↑](#footnote-ref-10)
10. Komisijas Deleģētā regula (ES) 2017/723 (2017. gada 16. februāris), ar kuru groza Deleģēto regulu (ES) Nr. 640/2014, ar ko papildina Eiropas Parlamenta un Padomes Regulu (ES) Nr. 1306/2013 attiecībā uz integrēto administrācijas un kontroles sistēmu, maksājumu atteikšanas vai atsaukšanas nosacījumiem un administratīvajiem sodiem, kas piemērojami tiešo maksājumu, lauku attīstības atbalsta un savstarpējās atbilstības kontekstā [↑](#footnote-ref-11)
11. Komisijas Īstenošanas regula (ES) 2016/1394 (2016. gada 16. augusts), ar kuru groza Īstenošanas regulu (ES) Nr. 809/2014, ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz integrēto administrācijas un kontroles sistēmu, lauku attīstības pasākumiem un savstarpējo atbilstību [↑](#footnote-ref-12)
12. Eiropas Parlamenta un Padomes Regula (ES) Nr. 1307/2013 ( 2013. gada 17. decembris ), ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar ko atceļ Padomes Regulu (EK) Nr. 637/2008 un Padomes Regulu (EK) Nr. 73/2009 [↑](#footnote-ref-13)
13. Agile definīcija: Spējā izstrāde (angļu val. Agile development) ir programminženierijas nozare, kura satur organizatorisku un metodoloģisku pasākumu kopumu ar mērķi nodrošināt iespējami ātru (laika ziņā), elastīgu (lietotāja prasību ziņā) un efektīvu (izpildes ziņā) programmatūras projektu izstrādi un ieviešanu. Spējās izstrādes principi balstās uz iteratīviem soļiem, programmatūras izstrādes projektu visā tā dzīves ciklā realizējot pa nelieliem secīgiem posmiem. Katra soļa sākumā tiek noteikts vai precizēts šī soļa plāns (šajā brīdī tas tiek pielāgots atbilstoši iespējamai prasību maiņai no pasūtītāja [↑](#footnote-ref-14)